Vinden kan være lidt skrap denne sankthansaften, så det er en god idé at holde øje med vildfarne gnister fra de mange bål. Det fandt man sidst på eftermiddagen ud af ved et bål på Voersåvej i Agersted ved Dronninglund. For selv om sankthansbålet var placeret med behørig afstand til brandbare omgivelser, lykkedes det alligevel en gnist at rejse 20 meter og sætte ild til en græsmark. Det oplyser Nordjyllands Beredskab. Derfor opfordrer man nu alle til at have brandslukningsapparater - en haveslange, en skumslukker eller en skovl - parat ved bålet, når man tænder det. Der er ingen afbrændingsforbud i Nordjylland, men det kan stadig være tørt, og vinden kan hurtigt få ild til at brede sig.

Opsummering:
Pas på vinden, når aftenens sankthansbål skal tændes, lyder advarslen nu efter en markbrand ved Dronninglund.